**Referat af bestyrelsesmøde i Grundejerforeningen Kirkemosen Brønshøj den 1. december 2016**

Deltagere: Christina Larsen, Knud Christensen, Torben Steen Larsen, Jens Peder Halkjær Kristensen og Michael Rannje (referent). Afbud fra Hans Holm Christoffersen.

**Dagsorden:**

1. Budget 2017
2. Påbuddet om istandsættelse af Brønshøjholms Allé
3. Udvidelse af grundejerforeningen med de 7 rækkehuse
4. Etableringen af nye vejbump
5. Opsætningen af 2 P-forbudt skilte på Højlandsvangen mellem Risvangen og Brønshøjholms Allé
6. Skolevangen – ensretning
7. Skolevangen 25 – ulovligt byggeri
8. Beskæring af platantræ og birk på hjørnet af Mellemvangen og Dalvangen
9. Eventuelt

Der var ingen bemærkninger eller tilføjelser til dagsordenen.

**Pkt. 1: Budget 2017**

Christinagennemgik budget for administration og vejvedligeholdelse i 2017. Der måtte forventes en mindre stigning til Cirkelhaven for vedligeholdelse af fællesarealer. Der var ikke snerydning med i denne ordning. Torben ville derfor påtage sig opgaven indtil videre. Grusordningen fortsætter og Knud bestiller snarest.

Der afsættes i 2017 i alt 200.000 kr. til vedvedligeholdelse og 200.000 kr. til nye vejbump.

Der var enighed om budgettet og Christina sender det ud til bestyrelsen.

**Pkt. 2: Påbuddet om istandsættelse af Brønshøjholms Allé**

Der afventes fortsat et referat af mødet hos kommunen den 9. november 2016. På dette møde blev der givet mulighed for fornyet vejsyn. Denne mulighed besluttede bestyrelsen at gøre brug af, da det meste af vejarealet, som tilhører grundejerforeningen ikke er i ringere stand øvrige veje i området. Knud ville rykke for nyt vejsyn.

**Pkt. 3: Udvidelse af grundejerforeningen med de 7 rækkehuse**

Brønshøjholms Alle bliver nu sat i stand og grundejerne i de 7 huse havde spurgt om det så var et krav at skulle betale 10.000 kr. for indmeldelse i foreningen.

Der var enighed om at prisen som udgangspunkt er 10.000 kr., men at vi vil være rede til at foretage fradrag i dette indskud svarende prisen pr. parcel for den kommende istandsættelse.

**Pkt. 4: Etableringen af nye vejbump**

Der var enighed om at arbejdet med de nye vejbump skal fremmes hurtigere, da vi har drøftet denne opgave længe.

Knud arbejder videre med sagen med henblik på at finde en kvalificeret entreprenør til opgaven. Pt. havde han bedt om referencer på en, som han var i kontakt med.

**Pkt. 5: Opsætningen af 2 P-forbudt skilte på Højlandsvangen mellem Risvangen og Brønshøjholms Allé**

Der var enighed om at vejskiltene sættes op hurtigst muligt, idet opsætningen ikke er vejrafhængig.

Knud ville foranledige dette ske så snart han havde fået den endelige godkendelse af en mindre ændring på tegningen for skiltenes placering. Som det var nu kunne der parkeres én bil på strækningen, og det er uhensigtsmæssigt.

**Pkt. 6: Skolevangen – ensretning**

Michael havde været i kontakt med nabogrundejerforeningens formand for at høre om status for et privat initiativ til gennemførelse af indkørsel forbudt. Peter Ellekvist havde oplyst, at han ville vende tilbage om den orientering, som han havde fra kommunens medarbejder i sagen, Malene Muckhart-Pind.

**Pkt. 7: Skolevangen – ulovligt byggeri**

Michael oplyste, at ejeren af nr. 25 havde modtaget påbud om retablering, men at påbuddet var sat i bero på hans mulighed for at ansøge om lovliggørelse. Michael forventede ikke hans ansøgning ville blive imødekommet.

**Pkt. 8: Beskæring af platantræ og birk på hjørnet af Mellemvangen og Dalvangen**

Michael oplyste, at platantræet nu var så stort, at forbikørende høje lastbiler ramte de nederste grene.

Christina indhenter tilbud på beskæring af platantræet og birketræet på hjørnet af Dalvangen og Mellemvangen.

**Pkt. 9: Eventuelt**

Næste møde blev aftalt til den 25. januar 2017 kl. 19.00. Generalforsamlingen planlægges til afholdelse enten den 15. og 16. marts. Michael reserverer lokalet.

Torben oplyste, at maillisten over medlemmerne var opdateret og at man kan sende mail ”anonymt” ved at benytte ”bcc” feltet. Han ville omdele nogle flyers til de grundejere, som ikke er på listen i håb om at de tilmelder sig.

Torben omtalte en hundelufter, som havde fået for vane at anvende de små anlæg ved Brønshøjholms Alle til formålet. Han ville montere strips på hegnet, så den løse sektion ikke bortkom. Af hensyn til vores gartner er vi nød til opretholde adgang til anlægget.